**Jaanus Barkala** (sündinud 22. septembril 1973) on Eesti omavalitsuspoliitik ja kaitseliitlane, aastast 2020 Otepää vallavanem. Ta kuulub Isamaa Erakonda ning on erakonna Valgamaa piirkonna juhatuse liige.

Ta on lõpetanud 1991. aastal Otepää Gümnaasiumi ja 2005. aastal Tallinna Ülikooli õigusteaduskonna magistrikraadiga. 

1992. aastal lõpetas Barkala Kaitsejõudude Peastaabi Ohvitseride Kooli II lennu ja talle omistati ohvitseri auaste (aastast 2013 nooremleitnant, aastast 2019 leitnant). Alates 1996. aastast on ta Kaitseliidu Valgamaa Maleva pealiku abi. 

Barkala on tegutsenud ka eraettevõtluses. Ta on olnud mitmete asutuste nõukogude liige, asutanud Sokka Puhkekeskuse ning töötanud City Motors direktorina (2006–2010).

Jaanus Barkala on olnud nii Otepää linnavolikogu esimees (1997–1999) kui ka Otepää vallavolikogu esimees (2002–2005 ja 2017–2020).

19. märtsil 2020 toimunud Otepää vallavolikogu istungil valiti Jaanus Barkala Otepää vallavanemaks ning ta asus ametisse alates 31. märtsist 2020.

6. detsembril 2021 valis Otepää vallavolikogu uus koosseis Barkala uuesti vallavanemaks. Ta on ka AS-i Otepää Veevärk nõukogu esimees.

Barkala on Lõuna-Eesti kõige kõrgema palgaga vallavanem, saades 2,5-kordset riigi keskmist palka.

Alkoholiprobleemid ja ahistamissüüdistused
------------------------------------------

Õhtulehes ilmus 27. novembril 2023 artikkel, kus mitu endist vallaametnikku kinnitas, et Barkalal on alkoholiprobleem. Ühe endise vallaametniku sõnul ilmub Barkala tihti esmaspäeviti tööle, "näost paistes nagu Kõrgõzstani külavanem". Teise vallaametniku sõnul käiakse vahel tööajast tööautoga Barkalal kodus järel, kuna "ta on täis kui tinavile". Vallavalitsuse üritusel olevat Barkala lausa purjus peaga põrandal roomanud.

Samuti väideti artiklis, et vallavanem Barkala levitab oma alluvate kohta seksuaalse alatooniga jutte. Osa vallavalitsuse endiseid naistöötajaid kirjeldas Õhtulehele, kuidas Barkala on neid ahistanud. Osa näiteid pärines juba ajast, mil Barkala oli veel vallavolikogu esimees, teised aga puudutasid tema vallavanemaks oleku aega alates 2020. aastast. Tulemusena oli Otepää vallavalitsuses tekkinud ebaterve õhkkond.

12.-13. aprillil 2023 Linnade ja valdade päevade õhtusöögilauas võttis Barkala mitme tunnistaja kinnitusel naisi ükshaaval ette ja solvas ka vastvalitud Tõrva vallavanemat Helen Eliast, pärides, mitu korda ta pidi "eelmise vallavanema munni imema", et vallavanemaks sai. Olukorra lahendamiseks pidid valla teised juhtivisikud Eliase ees Barkala tegude pärast vabandamas käima. Samal sündmusel ütles Barkala ühe endise vallavalitsuse töötaja väitel talle järgmist: "Ja mida teie seal esimesel korrusel teete, kõik kepite kõikidega." Ta olevat sõimanud ka teist vallavalitsuse töötajat ja lubanud ta vangi panna.

Barkalale meeldivat alluvate ees ärbelda oma sidemetega jõustruktuurides. Ühe vallavoliniku sõnul ähvardas Barkala saata vangi opositsiooniliikme Raivo Nurmetu, kes oli paljastanud vallavalitsuse möödalaskmisi. Barkala olevat sellele vallavolinikule öelnud, et saatis Nurmetu vanglasse ja andis tellimuse Nurmetu likvideerimiseks. Seejuures olevat ta teinud käega "nuga üle kõri" märki.

2022. aastal toimunud ametlikul visiidil Rootsi oli Barkala mitme osaleja kinnitusel täiesti purjus ja segas sealseid ametlikke kohtumisi. Isegi Rootsi partner pidi Barkalat seepeale korrale kutsuma ja olevat olnud päris pahane. Teistel delegatsiooni liikmetel olevat olnud võõrustajate ees igati häbi.

Õhtulehega vestelnud inimesed süüdistavad Barkalat otseses töökiusus. Ühe endise naistöötaja sõnul hakkasid Barkala ja tema liitlased teda mõnitama, kui töötaja mees vallavolikogu liikmena ei võtnud koalitsiooni pakkumist vastu. Seepeale visati nalja näiteks selle üle, et naise mees kodus on nii vana, et ilmselt naine seksi ei saa. Teist vallavalitsuse töötajat püüdis Barkala survestada, sundides teda tegema ületunde.

Barkala lükkas talle esitatud süüdistused tagasi, kinnitades ühtlasi, et salvestab kõik telefonikõned oma alluvatega.

Pärast artikli ilmumist esitasid Otepää vallavolikogu EKRE ja Reformierakonna fraktsioonid Barkalale umbusaldusavalduse. Umbusaldamise põhjustena toodi välja, et ta on tahtlikult valetanud volikogu liikmetele, et ta on tekitanud vallale mainekahju purjuspäi avalikkuse ees valda esindades, samuti naisterahvaid mõnitades, ka pandi talle süüks, et ta on ületanud volitusi erinevaid tehinguid tehes. Barkala kommenteeris umbusaldusavaldust: "Tegemist on laimu ning isikliku kättemaksuga ausa, läbipaistva ja kodanike huvisid arvestava vallajuhtimise eest." Volikogu istungil 10. jaanuaril 2024 kinnitas volikogu esimees Rein Pullerits, et oli käinud Tõrva vallavanema ees järgmisel päeval Barkala ebaväärikate tegude pärast vabandamas. Nimelisel hääletusel toetas umbusaldusavaldust kaheksa volikogu liiget, ülejäänud üheksa volikogu liiget jätsid aga hääletamata. Seega jäi Barkala ametisse.

Viited
------

1. ↑  Äriregister
2. ↑
3. ↑  OG vilistlased
4. ↑
5. 1 2 3 4 5 6 7 8  KES LAUA POOLEKS KEPPIS? Vallavanem joob ja ahistab naisi!
6. 1 2
7. ↑
8. ↑
9. ↑